सांसदहरूको 'हाटा' पछि प्रतिनिधिसभा बैठक स्थगित
प्रतिनिधिसभाको बिहीबारको बैठक सांसदहरू हाजिरी गरेर बाहिरिँदा(हाजिर गरेर टाप अर्थात हाटा) स्थगित हुन पुगेको छ । सदनमा राजनीतिक दलसम्बन्धी विधेयकमाथि सांसद प्रेम सुवालले राखेको विरोधको सूचना निर्णयार्थ प्रस्तुत गर्ने क्रममा प्रमुख प्रतिपक्षी एमालेका सचेतक महेश बर्तौलाले गणपूरक संख्याको माग गरेका थिए । 
काठमाडौँ — प्रतिनिधिसभाको बिहीबारको बैठक सांसदहरू हाजिरी गरेर बाहिरिँदा(हाजिर गरेर टाप अर्थात हाटा) स्थगित हुन पुगेको छ । सदनमा राजनीतिक दलसम्बन्धी विधेयकमाथि सांसद प्रेम सुवालले राखेको विरोधको सूचना निर्णयार्थ प्रस्तुत गर्ने क्रममा प्रमुख प्रतिपक्षी एमालेका सचेतक महेश बर्तौलाले गणपूरक संख्याको माग गरेका थिए । तीन मिनेट घण्टी बजाएर सांसदहरूको संख्या गणना गर्दा ६५ जना मात्रै उपस्थित थिए । सभामुख देवराज घिमिरेले कुनै पनि प्रश्न वा प्रस्ताव निर्णयार्थ पेस गर्दा एक चौथाइ हुनुपर्ने संवैधानिक व्यवस्था रहेको स्मरण गराए । उनले भने, 'एक चौथाइ ६९ सांसद हुनुपर्नेमा ६५ रहेकोले गणपूरक संख्या नपूग भएको देखिएकाले आजको कार्यसूचीको बाँकी कार्यक्रम सूचीबाट हटाइएको कुरा जानकारी गराउँदछु ।'प्रतिनिधिसभा बैठक शुक्रबार बिहान ११ बजेसम्मका लागि स्थगित गरिएको छ । प्रतिनिधिसभाको बिहीबारको बैठकमा सांसदहरूले आकस्मिक समय, शून्य समय र विशेष समयमा आफ्ना धारणा राखेका थिए । त्यसपछि विधेयकलाई अगाडि बढाउने कार्यसूचीमा सदन गएको थियो । तर, आफ्ना कुरा राखेर सांसदहरू बाहिरिएपछि गणपूरक संख्या अपूग भएको हो ।चालु अधिवेशनमा गणपूरक संख्या अपुग हुँदा कानुन निर्माण प्रक्रिया रोकिएको यो पहिलो घटना हो । यसअघिका अधिवेशनमा पटक-पटक गणपूरक संख्या अभाव हुँदा कानुन निर्माण प्रक्रिया अवरुद्ध भएका थिए । 